EL Επίσημη Εφημερίδα της Ευρωπαϊκής Ένωσης C 56/6

Αίτηση προδικαστικής αποφάσεως την οποία υπέβαλε το High Court of Justice, Queen's Bench Division (Administrative Court) (England and Wales) (Ηνωμένο Βασίλειο) την 1η Δεκεμβρίου 2014 — Philip Morris Brands SARL, Philip Morris Limited και British American Tobacco UK Limited κατά Secretary of State for Health

(Υπόθεση C-547/14)

(2015/C 056/09)

Γλώσσα διαδικασίας: η αγγλική

Αιτούν δικαστήριο

High Court of Justice, Queen's Bench Division (Administrative Court) (England and Wales)

Διάδικοι στις υποθέσεις της κύριας δίκης

Αιτούσες: Philip Morris Brands SARL, Philip Morris Limited και British American Tobacco UK Limited

Καθού: Secretary of State for Health

Έτεροι διάδικοι: Imperial Tobacco Limited, British American Tobacco UK Limited, JT International SA, Gallaher Limited, Tann UK Limited, Tannpapier GmbH, V. Mane Fils, Deutsche Benkert GmbH & Co. KG, Benkert UK Limited και Joh. Wilh. Von Eicken GmbH

Προδικαστικά ερωτήματα

Τίθενται στο Δικαστήριο της Ευρωπαϊκής Ένωσης (στο εξής: ΔΕΕ ή Δικαστήριο) τα ακόλουθα ερωτήματα ως προς την οδηγία 2014/40/EE (1) (στο εξής: οδηγία ή οδηγία TPD2) για την έκδοση προδικαστικής αποφάσεως δυνάμει του άρθρου 267 ΣΛΕΕ:

Νομική βάση

1. Είναι η οδηγία ανίσχυρη, εν όλω ή εν μέρει, επειδή το άρθρο 114 ΣΛΕΕ δεν συνιστά κατάλληλη νομική βάση; Ειδικότερα: (α) Όσον αφορά το άρθρο 24, παράγραφος 2, της οδηγίας: (i) κατά την ορθή του ερμηνεία, σε ποια έκταση επιτρέπει στα κράτη μέλη να θεσπίσουν αυστηρότερους κανόνες σχετικά με ζητήματα ως προς την «τυποποίηση» της συσκευασίας των προϊόντων καπνού· και (ii) υπό το πρίσμα της ερμηνείας αυτής, είναι το άρθρο 24, παράγραφος 2, ανίσχυρο επειδή το άρθρο 114 ΣΛΕΕ δεν συνιστά κατάλληλη νομική βάση; (β) Είναι το άρθρο 24, παράγραφος 3, της οδηγίας TPD2, το οποίο επιτρέπει στα κράτη μέλη να απαγορεύουν σε συγκεκριμένες περιστάσεις μια κατηγορία προϊόντων καπνού ή συναφών προϊόντων, ανίσχυρο επειδή το άρθρο 114 ΣΛΕΕ δεν συνιστά κατάλληλη νομική βάση; (γ) Είναι οι ακόλουθες διατάξεις ανίσχυρες επειδή το άρθρο 114 ΣΛΕΕ δεν συνιστά κατάλληλη νομική βάση: (i) οι διατάξεις του κεφαλαίου ΙΙ του τίτλου ΙΙ της οδηγίας TPD2, οι οποίες αφορούν τη συσκευασία και επισήμανση· (ii) το άρθρο 7 της οδηγίας TPD2, κατά το μέρος που απαγορεύει τα τσιγάρα μινθόλης και τα προϊόντα καπνού με χαρακτηριστικό άρωμα/γεύση· (iii) το άρθρο 18 της οδηγίας TPD2, το οποίο επιτρέπει στα κράτη μέλη να απαγορεύουν τις διασυνοριακές εξ αποστάσεως πωλήσεις προϊόντων καπνού· και (iv) τα άρθρα 3, παράγραφος 4, και 4, παράγραφος 5, της οδηγίας TPD2, τα οποία αναθέτουν στην Επιτροπή αρμοδιότητες σχετικά με τα επίπεδα εκπομπών;

Αναλογικότητα και θεμελιώδη δικαιώματα

2. Όσον αφορά το άρθρο 13 της οδηγίας TPD2: (α) κατά την ορθή ερμηνεία του, απαγορεύει αληθείς και μη παραπλανητικές δηλώσεις σχετικά με προϊόντα καπνού επί της συσκευασίας του προϊόντος και (β) αν ναι, είναι ανίσχυρο επειδή παραβιάζει την αρχή της αναλογικότητας και/ή το άρθρο 11 του Χάρτη των Θεμελιωδών Δικαιωμάτων;

3. Είναι κάποιες ή όλες οι ακόλουθες διατάξεις της οδηγίας TPD2 ανίσχυρες επειδή παραβιάζουν την αρχή της αναλογικότητας: (α) το άρθρο 7, παράγραφοι 1 και 7, κατά το μέρος που απαγορεύει τη διάθεση στην αγορά προϊόντων καπνού με χαρακτηριστικό άρωμα/γεύση μινθόλης, καθώς και τη διάθεση στην αγορά προϊόντων καπνού που περιέχουν αρώματα/γεύσεις σε οποιοδήποτε από τα συστατικά τους· (β) τα άρθρα 8, παράγραφος 3, 9, παράγραφος 3, 10, παράγραφος 1, στοιχείο ζ', και 14, κατά το μέρος που επιβάλλουν διάφορες απαιτήσεις τυποποιήσεως της συσκευασίας· και, (γ) το άρθρο 10, παράγραφος 1, στοιχεία α' και γ', κατά το μέρος που απαιτεί οι προειδοποιήσεις για την υγεία να καλύπτουν το 65 % της εξωτερικής εμπρόσθιας και οπίσθιας πλευράς της μονάδας συσκευασίας και κάθε εξωτερικής συσκευασίας;

Εξουσιοδότηση/Εκτέλεση

4. Είναι κάποιες ή όλες οι ακόλουθες διατάξεις της οδηγίας TPD2 ανίσχυρες επειδή παραβιάζουν το άρθρο 290 ΣΛΕΕ: (α) το άρθρο 3, παράγραφοι 2 και 4, το οποίο αφορά τα ανώτατα επίπεδα εκπομπών· (β) το άρθρο 4, παράγραφος 5, το οποίο αφορά τις μεθόδους μετρήσεως εκπομπών· (γ) το άρθρο 7, παράγραφοι 5, 11 και 12, το οποίο αφορά τη ρύθμιση των συστατικών· (δ) τα άρθρα 9, παράγραφος 5, 10, παράγραφοι 1, στοιχείο στ', και 3, 11, παράγραφος 6, 12, παράγραφος 3, και 20, παράγραφος 12, τα οποία αφορούν τις προειδοποιήσεις για την υγεία· (ε) το άρθρο 20, παράγραφος 11, το οποίο αφορά την απαγόρευση των ηλεκτρονικών τσιγάρων και/ή των περιεκτών επαναπληρώσεως· (στ) το άρθρο 15, παράγραφος 12, το οποίο αφορά τις συμβάσεις αποθηκεύσεως δεδομένων;

5. Είναι τα άρθρα 3, παράγραφος 4, και 4, παράγραφος 5, της οδηγίας TPD2 ανίσχυρα επειδή παραβιάζουν την αρχή της ασφάλειας δικαίου και/ή αναθέτουν παράνομα αρμοδιότητες σε εξωτερικούς φορείς που δεν υπόκεινται στις διαδικαστικές εγγυήσεις του δικαίου της Ένωσης;

6. Είναι κάποιες ή όλες οι ακόλουθες διατάξεις της οδηγίας TPD2 ανίσχυρες επειδή παραβιάζουν το άρθρο 291 ΣΛΕΕ: (α) το άρθρο 6, παράγραφος 1, το οποίο αφορά τις υποχρεώσεις υποβολής κοινοποιήσεων (β) το άρθρο 7, παράγραφοι 2 έως 4 και 10, το οποίο αφορά τις εκτελεστικές πράξεις για την απαγόρευση προϊόντων καπνού σε ορισμένες περιστάσεις και/ή (γ) τα άρθρα 9, παράγραφος 6, και 10, παράγραφος 4, τα οποία αφορούν τις προειδοποιήσεις για την υγεία;

Επικουρικότητα

7. Είναι η οδηγία TPD2 και ειδικότερα τα άρθρα της 7, 8, παράγραφος 3, 9 παράγραφος 3, 10, παράγραφος 1, στοιχείο ζ', 13 και 14 ανίσχυρα λόγω μη συμμορφώσεως προς την αρχή της επικουρικότητας;

(1) Οδηγία 2014/40/ΕΕ του Ευρωπαϊκού Κοινοβουλίου και του Συμβουλίου, της 3ης Απριλίου 2014, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της οδηγίας 2001/37/ΕΚ (ΕΕ L 127, σ. 1).